Title: กฎ ก.พ. ฉบับที่ 27 (พ.ศ. 2548) ออกตามความในพระราชบัญญัติระเบียบข้าราชการพลเรือน พ.ศ. 2535 ว่าด้วยการทดลองปฏิบัติหน้าที่ราชการ

กฎ ก

กฎ ก.พ.
ฉบับที่ ๒๗ (พ.ศ. ๒๕๔๘)
ออกตามความในพระราชบัญญัติระเบียบข้าราชการพลเรือน
พ.ศ. ๒๕๓๕
ว่าด้วยการทดลองปฏิบัติหน้าที่ราชการ

อาศัยอำนาจตามความในมาตรา
๘ (๕) และมาตรา ๕๔ แห่งพระราชบัญญัติระเบียบข้าราชการพลเรือน พ.ศ. ๒๕๓๕ ก.พ. จึงออกกฎ
ก.พ. ซึ่งได้รับอนุมัติจากคณะรัฐมนตรีไว้ ดังต่อไปนี้

ข้อ
๑[๑]
 กฎ ก.พ. นี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
เว้นแต่กรณีพนักงานของรัฐในสังกัดกระทรวงสาธารณสุขที่ได้รับการคัดเลือกบรรจุเป็นข้าราชการพลเรือนสามัญ
ให้ใช้บังคับตั้งแต่วันที่ ๑๑ พฤษภาคม ๒๕๔๗

ข้อ
๒  ให้เพิ่มความต่อไปนี้เป็นข้อ ๑๔/๑ และข้อ
๑๔/๒ แห่ง กฎ ก.พ. ฉบับที่ ๒๑ (พ.ศ. ๒๕๔๒) ออกตามความในพระราชบัญญัติระเบียบข้าราชการพลเรือน
พ.ศ. ๒๕๓๕ ว่าด้วยการทดลองปฏิบัติหน้าที่ราชการ
ข้อ ๑๔/๑  ข้าราชการพลเรือนสามัญผู้ใดได้รับการคัดเลือกบรรจุตามมาตรา
๕๐ จากพนักงานของรัฐตามที่ ก.พ. กำหนด โดยแต่งตั้งให้ดำรงตำแหน่งต่อเนื่องกันไปในสายงานเดิม
หากผู้นั้นอยู่ระหว่างการทดลองปฏิบัติงานในขณะเป็นพนักงานของรัฐ ให้นับเวลาที่ปฏิบัติงานในสายงานเดิมเป็นเวลาทดลองปฏิบัติหน้าที่ราชการต่อเนื่องตามกฎ
ก.พ. นี้
สำหรับผู้ซึ่งผ่านการทดลองปฏิบัติงานในขณะเป็นพนักงานของรัฐตามวรรคหนึ่ง
ซึ่งมีลักษณะเทียบได้กับการทดลองปฏิบัติหน้าที่ราชการตามกฎ ก.พ. นี้ ครบระยะเวลาแล้ว
ให้นับเวลาที่ทดลองปฏิบัติงานนั้น เป็นเวลาทดลองปฏิบัติหน้าที่ราชการตามกฎ ก.พ. นี้
ได้เต็มเวลา
ความในวรรคหนึ่งและวรรคสองให้นำไปใช้บังคับแก่กรณีพนักงานของรัฐตามที่
ก.พ. กำหนดซึ่งบรรจุเข้ารับราชการตามมาตรา ๔๖ ด้วย โดยอนุโลม
ข้อ
๑๔/๒  กรณีนอกเหนือจากที่กำหนดในกฎ ก.พ.
นี้ ให้เสนอ ก.พ. พิจารณาเป็นกรณี ๆ ไป

ให้ไว้ ณ วันที่ ๗ กรกฎาคม
พ.ศ. ๒๕๔๘
วิษณุ  เครืองาม
รองนายกรัฐมนตรี
ประธาน ก.พ.

หมายเหตุ :- เหตุผลในการประกาศใช้กฎ
ก.พ. ฉบับนี้ คือ โดยที่คณะรัฐมนตรีได้มีมติให้ ก.พ. กำหนดตำแหน่งเพื่อบรรจุพนักงานของรัฐในสังกัดกระทรวงสาธารณสุข
เข้าเป็นข้าราชการพลเรือนสามัญซึ่งให้มีผลตั้งแต่วันที่ ๑๑ พฤษภาคม ๒๕๔๗ และส่วนราชการในสังกัดกระทรวงสาธารณสุขได้บรรจุและแต่งตั้งพนักงานของรัฐดังกล่าวเป็นข้าราชการพลเรือนสามัญไปแล้ว
ดังนั้น เพื่อให้สิทธิประโยชน์ต่าง ๆ
ในระหว่างที่ดำรงตำแหน่งพนักงานของรัฐในสังกัดกระทรวงสาธารณสุข มีผลต่อเนื่องเสมือนดำรงตำแหน่งข้าราชการพลเรือนสามัญ
และเพื่อให้การดำเนินการดังกล่าว สามารถกระทำได้กับพนักงานของรัฐประเภทอื่นตามที่ ก.พ.
กำหนดด้วย  จึงจำเป็นต้องออกกฎ ก.พ. ฉบับนี้

[๑] ราชกิจจานุเบกษา.เล่ม ๑๒๒/ตอนที่ ๖๓ ก/หน้า ๑๑/๔ สิงหาคม ๒๕๔๘